27 чэрвеня 2022 года ў порце Акаба, Іарданія, адбылася ўцечка атрутнага газу. Кантэйнер з 25 тонамі хлору зваліўся з крана на прышвартаванае судна і разарваўся. У выніку інцыдэнту загінулі па меншай меры чатырнаццаць чалавек і больш за 265 чалавек пацярпелі.

Падзеі
------

27 чэрвеня 2022 года, у 16:15 па мясцовым часе, партовы кран загружаў адзін з некалькіх кантэйнераў для захоўвання хімічных рэчываў пад ціскам на кантэйнеравоз Forest 6 для экспарту ў Джыбуці. Кабельная сістэма крана выйшла са строю, і адзін кантэйнер з хлорам, вагой каля 25 тон, упаў на судна і разарваўся, у выніку чаго хлор вырваўся з кантэйнера. Затым газ жоўтага колеру распаўсюдзіўся па ўсім порце. Па словах Хаджа Хасана, намесніка начальніка Упраўлення партоў рэгіёну Акаба, *«жалезны трос, які нёс кантэйнер з атрутным рэчывам, абарваўся, што прывяло да падзення і ўцечцы рэчыва»*. Судна чакала загрузкі яшчэ 20 кантэйнераў з хлорам.

Відэазапіс інцыдэнту быў апублікаваны ў Twitter іарданскім дзяржаўным тэлеканалам.

Наступствы
----------

Газападобны хлор атрутны для чалавека. Пры ўдыханні і змешванні з вільгаццю ў арганізме чалавека ён стварае хлорнаватыстую і саляную кіслаты, якія могуць ствараць свабодныя радыкалы кіслароду, разбуральныя для клеткавых сценак у лёгачнай сістэме, што можа выклікаць ацёк лёгкіх, востры рэспіраторны дыстрэс-сіндром, хранічныя праблемы з дыханнем і смерць.

Порт быў эвакуіраваны. Супрацоўнікі службы экстранага рэагавання пачалі работу над аказаннем медыцынскай дапамогі пацярпелым. Параненыя былі дастаўлены ў дзве дзяржаўныя бальніцы, палявы шпіталь і прыватную ўстанову. Дырэктар дэпартамента аховы здароўя Акабы Джамаль Абэйдат заявіў, што бальніцы горада перапоўнены і што *«параненыя знаходзяцца ў стане ад сярэдняга да крытычнага»*.

Чыноўнік гарадской аховы здароўя заклікаў жыхароў зачыніць вокны і заставацца ўнутры. Дарожны патруль перакрыў усе дарогі, якія вядуць у Акабу. Бліжэйшы турыстычны пляж, размешчаны ў 7 кіламетрах ад порта, быў эвакуіраваны і зачынены. Збожжасховішчы і перапрацоўчыя ўстаноўкі порта таксама былі часова спынены для праверкі сховішча на прадмет забруджвання газападобным хлорам.

Зноскі
------

1. ↑  UPDATE: At least a dozen killed due to gas leak in Aqaba (англ.). *en.royanews.tv*. Праверана 30 чэрвеня 2022.
2. ↑  Toxic gas leak in Jordan kills at least 12 people, injures hundreds (англ.). *CNN*. Праверана 30 чэрвеня 2022.
3. 1 2 3 4  Chlorine gas leak kills 12, injures 251 at Jordan port(англ.), *Reuters* (28 чэрвеня 2022). Праверана 30 чэрвеня 2022.
4. 1 2  Toxic gas leak at Jordan's Aqaba port kills 13, injures hundreds(англ.), *BBC News* (28 чэрвеня 2022). Праверана 30 чэрвеня 2022.
5. ↑  Jordan toxic gas blast kills 10, injures over 200 (англ.). *France 24* (27 чэрвеня 2022). Праверана 30 чэрвеня 2022.
6. ↑  Jones, Robert; Wills, Brandon; Kang, Christopher (May 2010). "Chlorine Gas: An Evolving Hazardous Material Threat and Unconventional Weapon" (in en). *Western Journal of Emergency Medicine* **11** (2): 151—156. PMID 20823965.
7. ↑  *AFP and Joshua Davidovich*. Israel offers Jordan aid as Aqaba hospitals fill up (англ.). *www.timesofisrael.com*. Праверана 30 чэрвеня 2022.
8. ↑  Highway Patrol Department closes off all roads to Aqaba (англ.). *en.royanews.tv*. Праверана 30 чэрвеня 2022.